La Setmana Europea de la Mobilitat finalitza amb una eixida amb bicicleta pel Port de Sagunt
23 de setembre 2019

![](/media/yjrluq4a/35-salida_bici_03.jpg)

La Setmana Europea de la Mobilitat va arribar a la seua fi el diumenge amb una eixida amb bicicleta pel Port de Sagunt en la qual van participar prop de mig centenar de persones. El regidor de Mobilitat Urbana, Javier Raro, així com els regidors de l'Equip de Govern, Javier Timón i José Manuel Tarazona, van participar en una ruta que va partir del Triangle Umbral i va recórrer el nucli urbà fins arribar a la platja des d'on es va tornar al punt de partida. En acabar, es va realitzar un sorteig entre els participants de tres cascs i una bicicleta.

Amb esta activitat, es va posar punt i final a les activitats que enguany han organitzat l'Ajuntament de Sagunt, a través de la regidoria de Mobilitat Urbana, i la Federació Veïnal de Sagunt amb motiu de la Setmana Europea de la Mobilitat. A més, han col·laborat l'Associació de Veïns La Victòria, la Fundació Bancaixa Sagunt, l'Associació Cultural Nautilus i l'empresa AVSA, així com el Moviment MOUV 18 que engloba a la Federació Veïnal Sagunt, Discamp, Avocam, UDP, ADMPI, Yayo Flautas, Amigos de la Guitarra i Mujeres de Baladre.  

El delegat de Mobilitat Urbana, Javier Raro, ha felicitat a totes les entitats locals implicades en l'organització i col·laboració d'esta setmana ja que **“la participació en totes les activitats ha sigut alta, per la qual cosa la celebració d'esta setmana ha sigut un èxit”**. Per al regidor, el que es pretenia amb la celebració d'esta setmana era sensibilitzar a la ciutadania amb la mobilitat sostenible i sobretot amb l'accessibilitat universal i ha insistit que des de l'Equip de Govern es continuarà treballant i posant en marxa accions relacionades amb la mobilitat.  

![](/media/egufbiow/35-salida_bici_02.jpg)  

Així mateix, el regidor ha avançat que ja s'està treballant en la celebració d'una jornada amb motiu del Dia de la Bici, que tindrà lloc al maig, “amb moltes més activitats que les que s'han fet en estos últims anys per conscienciar a la ciutadania de l'ús d'este mitjà de transport més sostenible”.

A més de l'eixida amb bicicleta, durant la setmana van tindre lloc diverses projeccions de documentals i curtmetratges sobre mobilitat i accessibilitat en els dos nuclis del municipi, després de les quals es van celebrar uns debats. També ha estat exposada en la Plaça Major una mostra de fotografies que oferia la visió de la ciutat i de les barreres invisibles a través de persones amb mobilitat reduïda o persones cegues; s'han dut a terme diverses jornades sobre mobilitat i accessibilitat amb xiquets i xiquetes i el divendres amb motiu del Dia Sense Cotxes, el Servei Urbà de Viatgers va ser gratuït per als usuaris que el van utilitzar.  

La Setmana Europea de la Mobilitat és una iniciativa que va sorgir a Europa en 1999 i que se celebra cada any al setembre per promocionar la mobilitat sostenible i fomentar el desenvolupament de les bones pràctiques i mesures permanents.​  

  

![](/media/zpnmvd5j/35-salida_bici_01.jpg)   

*   [](http://www.facebook.com/sharer.php?u=https://aytosagunto.es/va/actualitat/la-setmana-europea-de-la-mobilitat-finalitza-amb-una-eixida-amb-bicicleta-pel-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-setmana-europea-de-la-mobilitat-finalitza-amb-una-eixida-amb-bicicleta-pel-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-setmana-europea-de-la-mobilitat-finalitza-amb-una-eixida-amb-bicicleta-pel-port-de-sagunt/ "Linked In")
*   [](mailto:?body=https://aytosagunto.es/va/actualitat/la-setmana-europea-de-la-mobilitat-finalitza-amb-una-eixida-amb-bicicleta-pel-port-de-sagunt/)